KOMISIJOS REGLAMENTAS (ES) Nr. 1241/2009
2009 m. gruodžio 16 d.
kuriuo toliau taikoma tam tikrų importuojamų tam tikrų trečiųjų šalių kilmės geležies ir plieno produktų išankstinė priežiūra ir atnaujinama jos taikymo sritis
EUROPOS KOMISIJA,
atsižvelgdama į Europos Sąjungos sutartį ir į Sutartį dėl Europos Sąjungos veikimo,
atsižvelgdama į 2009 m. vasario 26 d. Tarybos reglamentą (EB) Nr. 260/2009 dėl bendrų importo taisyklių (1), ypač į jo 11 straipsnį,
atsižvelgdama į 2009 m. liepos 7 d. Tarybos reglamentą (EB) Nr. 625/2009 dėl bendrų importo iš tam tikrų trečiųjų šalių taisyklių (2), ypač į jo 9 straipsnį,
pasikonsultavusi su Patariamuoju komitetu,
kadangi:
(1)
Reglamentu (EB) Nr. 76/2002 (3) Komisija nustatė tam tikrų importuojamų trečiųjų šalių kilmės geležies ir plieno produktų išankstinę Bendrijos priežiūrą.
(2)
Nėra Europos Sąjungos išorės prekybos statistinių duomenų Komisijos reglamentu (EB) Nr. 1917/2000 (4) nustatytais laikotarpiais.
(3)
Nors padėtis pasikeitė, kai 2002 m. buvo nustatyta priežiūra, atsižvelgiant į pasaulio plieno rinkos raidą ir toliau reikia patikimos ir greitos į Europos Sąjungą ateityje importuojamų prekių informacinės sistemos.
(4)
Buvo ištirtos produktų, kuriems šiuo metu taikoma priežiūra, ir plokščių produktų iš nerūdijančiojo plieno bei didelių suvirintų vamzdžių, kuriems šiuo metu priežiūros sistema netaikoma, importo tendencijos. Nuspręsta, kad būtina tirti šių papildomų produktų importo tendencijas, atsižvelgiant į faktą, kad tai didžiausios pridėtinės vertės rinkos produktai.
(5)
Pastaraisiais metais šių produktų iš plieno į ES importuojama žymiai daugiau (iki 40 %) 2005-2008 m. vertinant absoliučiaisiais skaičiais. Nors nuo 2008 m. pabaigos pradėta importuoti mažiau, tačiau importas atitiko sumažėjusią paklausą ir, palyginti su suvartojimu, išliko reikšmingas.
(6)
2006-2008 m. pasauliniai plieno pramonės gamybos pajėgumai išaugo, ir tikėtina, kad augs iki 2010 m. Įvairiuose regionuose, o ypač Kinijoje, Indijoje, Brazilijoje ir Artimuosiuose Rytuose per ateinančius dvejus metus tikimasi dviženklio pajėgumų padidėjimo. Kinijoje, kuri, atsižvelgiant į didėjančius pajėgumus, yra svarbiausia šalis, šiuo metu pagaminama apytikriai 40 % pasaulio neapdoroto plieno produkcijos ir plieno per metus suvartojama trigubai daugiau nei ES.
(7)
Atsižvelgiant į tai, kad dėl dydžio ir kainos, o ypač dėl to, kad valiuta tvirta, ES yra svarbi plieno rinka, tikimasi, kad kai rinka atsigaus ir Europos Sąjungos rinkoje paklausa pagerės, plieno pajėgumų perteklius bus nukreiptas į ES. Pavyzdžiui, neseniai įvairiu mastu sumažėjo galimybė patekti į trečiųjų šalių rinkas, nes tam tikrose geografinėse srityse (Šiaurės ir Pietų Amerikoje, Azijoje, Artimuosiuose Rytuose) esančios šalys ėmėsi priemonių savo plieno pramonei apsaugoti ar remti. Imtasi įvairių priemonių, kaip antai tarifų didinimas, licencijavimo ir pirkimo vidaus rinkoje reikalavimų nustatymas, taikomų rinkoms, kuriose, palyginti su pasauliniu suvartojimu, suvartojama labai daug.
(8)
ES plokščių produktų iš neapdoroto plieno ir nerūdijančiojo plieno gamyba pasiekė aukščiausią lygį atitinkamai 2007 m. ir 2006 m. ir ėmė mažėti 2008 m. Per pirmąjį 2009 m. pusmetį, palyginti su pirmuoju 2008 m. pusmečiu, sumažėjimas pasiekė 43,2 %, tuo tarpu pasaulio plieno gamyba per tą patį laikotarpį sumažėjo 22,4 %. Krizė padarė įtaką visoms didžiausioms plieną gaminančioms ES šalims ir atsižvelgdami į tai plieno gamintojai sumažino gamybos dienas ir taip padidino nenaudojamus pajėgumus.
(9)
Visi gamintojai labai sumažino darbuotojų skaičių. 2009 m. birželio mėn. ekonominė krizė padarė įtaką apytikriai 40 % Europos plieno sektoriaus darbuotojų, kadangi darbuotojai buvo visam laikui arba laikinai atleisti iš darbo, arba taikoma sutrumpinto darbo laiko tvarka.
(10)
Remiantis naujausiomis produktų iš plieno importo tendencijomis, dabartine pažeidžiama ES pramonės padėtimi, paklausa ES rinkoje, kuri ir toliau yra maža, ir tikimybe, kad, jei paklausa atsigautų, esamas ir būsimas pajėgumų perteklius būtų nukreiptas į ES, laikoma, kad žalos grėsmė Europos Sąjungos gamintojams pagal Reglamento (EB) Nr. 260/2009 11 straipsnį, egzistuoja.
(11)
Todėl siekiant apsaugoti Europos Sąjungos interesus tam tikriems importuojamiems produktams iš plieno ir toliau turėtų būti taikoma išankstinė priežiūra, kad būtų teikiami skubūs statistiniai duomenys, kuriais remiantis galima skubiai išnagrinėti importo tendencijas. Reikia skubiai teikiamų ir laukiamų prekybos duomenų, siekiant spręsti Europos plieno rinkos pažeidžiamumo, susijusio su staigiais pasaulio plieno rinkos pokyčiais, klausimus. Tai labai svarbu atsižvelgiant į dabartinę krizę, kai neaišku, ar struktūriškai pagerės paklausa ir ar tikrai ES pramonei tai bus naudinga.
(12)
Be to, atsižvelgiant į plokščių produktų iš nerūdijančiojo plieno bei didelių suvirintų vamzdžių rinkos raidą ir į pramonės šakų, kurioms kyla grėsmė, padėtį ir atkreipiant dėmesį į tai, kad į panašias importuojamų plieninių produktų stebėsenos sistemas šie produktai yra įtraukti, tikslinga į šios sistemos taikymo sritį įtraukti I priede išvardytus produktus.
(13)
Atsižvelgiant į minėtą raidą ir į tai, kad kitos pagrindinės plieną gaminančios šalys, kaip antai Kanada ir Jungtinės Amerikos Valstijos, neseniai nusprendė pratęsti panašių importuojamų produktų iš plieno stebėsenos sistemų taikymo laikotarpį (atitinkamai partęsta iki 2011 m. rugpjūčio 31 d. ir iki 2013 m. kovo 21 d.), tikslinga šią sistemą toliau taikyti iki 2012 m. gruodžio 31 d.
(14)
Siekiant sumažinti nereikalingus suvaržymus ir pernelyg netrikdyti pasienyje įsikūrusių bendrovių veikos, importuojamų produktų, kuriems netaikomas šis reglamentas, grynas svoris lieka 2 500 kilogramų,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 76/2002 iš dalies keičiamas taip:
1.
Išankstinės priežiūros taikymo sritis išplečiama ir taikoma I priede nurodytiems produktams.
2.
6 straipsnyje data „2009 m. gruodžio 31 d.“ išbraukiama ir pakeičiama data „2012 m. gruodžio 31 d.“
3.
Kompetentingų nacionalinių institucijų sąrašas pakeičiamas II priedo sąrašu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 16 d.